Mites aangaande die kerk - www.bybelkennis.co.za
"I agree with the realistic Irishman who said he preferred to prophesy after the event." – G. K. Chesterton
Ons moet ons vermoë om te onderskei opskerp. Hier is vier mites aangaande die kerk wat baie mense laat twyfel.
Mite #1: Die woord van God is onvoldoende.
Die woord van God het nie al die antwoorde vir wat mense in die ingewikkelde lewe van vandag nodig het nie. Wat ons eintlik nodig het, is sielkunde!
Is dit waar? Luister net hierna: Sy Goddelike krag het ons alles geskenk wat ons nodig het om te lewe en Hom te dien (2 Petrus 1:3). As jy 'n probleem/las/stryd het, is die antwoord nie om van God se woord weg te hardloop en maand na maand 'n berader te sien nie. Gelowiges moenie die wêreld vra om dinge op te los wat God reeds in sy woord en deur sy Gees opgelos het nie.
Mite #2: Die woord van God is nie gesofistikeerd nie.
As jy regtig mense – veral jongmense – wil bereik het jy iets meer gesofistikeerd as God se woord nodig.
Die probleem is dat baie kerke hierdie mite glo en op die horisontale dimensie fokus – ons sal jou help om jou selfbeeld te verbeter, ens. 'n Ware kerk fokus op die vertikale dimensie – op Christus as die antwoord van al ons probleme.
Mite 3#: Die woord van God is nie vas nie.
Die woord is nog besig om te ontwikkel; die boodskap kan nog verander. Die Bybel beteken verskillende dinge vir verskillende mense.
Hierdie benadering gee aan mense die gesag om maar sonde te doen. Ons moet daardie dele wat ons sondes beskryf en verdoem anders interpreteer. Alles in die Bybel is nie meer relevant nie – die Bybel moet opgedateer word. Nie waar nie.
Mite #4: Die woord van God is nie betroubaar nie
Christus is nie uniek nie. In ons plurale wêreld moet ons sy unieke boodskap verwerp. Maar die Bybel is baie duidelik hieroor: Hy bring die verlossing en niemand anders nie. Daar is geen ander naam op die aarde aan die mense gegee waardeur God wil dat hulle verlos moet word nie (Handelinge 4:12); Niemand kom na die Vader toe behalwe deur My nie (Johannes 14:6).
Wat moet ons doen? Moet ons al ons tyd spandeer om die woord van God te verdedig? Dit is nodig, maar Paulus se opdrag aan Timoteus help ons baie:
3Die tyd sal kom wanneer mense nie meer belang sal stel om na die waarheid te luister nie. Hulle sal eerder wil aanloop agter dinge wat vir hulle lekker is. Daarom sal hulle liewers na predikers toe stroom wat net vir hulle vertel wat hulle graag wil hoor. 4Van die waarheid sal hulle niks meer wil weet nie. Nee, hulle sal baie meer hou van allerhande stories oor godsdiens wat mense sommer uit hulle duim gesuig het. 5Maar jy moet nie dieselfde fout maak nie. Bly wakker en hou altyd kop. As dit jou in die moei­­lik­heid bring, moenie bang word nie, maar hou aan om die mense van God te vertel, want dit is jou werk. Doen alles goed wat jou werk van jou mag vra. (2Timoteus 4:3 – 5 – Die Boodskap).
Ons luister so graag na wat ander te sê het oor die kerk en godsdiens. Oppas vir mites. Hier is vier genoem, maar daar is nog meer.